L-imxija tal-Covid-19 nisslet kriżi f’ħafna negozji. Espert fil-marketing jemmen iżda li fi kwalunkwe kriżi hemm lok għall-opportunitajiet u jridu jkunu l-intraprizi li jaddattaw għar-realtajiet ġodda. tvm.com.mt tkellem ma’ Dr. Emmanuel Said mill-Università ta’ Malta. Il-pandemija tal-covid-19 mhux biss ħolqot tensjoni u ansjetà iżda qed tbiddel l-istil tal-ħajja tan-nies. Dr. Emanuel Said li huwa lecturer fil-marketing fl-Università ta’ Malta qal li l-konsumaturi u l-kumpaniji kellhom ibiddlu l-għażliet u l-istrategiji tagħhom. Dr. Emanuel Said qal “rajna ditti li waqfu il-kampanji fuq il-prodotti u s-servizzi tagħhom malajr u organizzaw kampanji oħrajn b’enfasi fuq is-solidarjetà fejn rajna ruħ jew qalb, kien hemm oħrajn li laħqu l-konsumaturi tagħhom b’emails, u x’għamlu jew x’se jagħmlu biex jgħinu fil-ġlieda kontra l-pandemija.” Qal li hemm xejriet ġodda fil-mod kif wieħed jagħmel ix-xiri u kien hemm ukoll negozji li addattaw għal din ir-realtà ġdida. “Jekk naraw ħwienet tal-merċa u anki supermarkets li jaqdu lil konsumatur direttament rajna nuqqas miż-żjarat tal-konsumaturi u żidiet kbar ta’ xiri online”. Dr. Said qal li huwa kmieni biex jingħad jekk dan it-tibdil huwiex se jkunu permanenti anki wara li tgħaddi l-imxija tal-virus. Qal li bidla oħra li qed tinħass hija fil-mod kif in-nies qed jagħmlu l-eżerċizzju. “Once li bniedem dara behaviour ġdida li jittrejna ruħu d-dar, wara li tgħaddi din il-pandemija, se jibqa’ id-dar, se jibqa’ jittrejna hemm jew se jerġa lura għal gym, u jekk se jerġa lura għal gym se jerġa jonfoq kemm kien jonfoq qabel jew il-pattern tal-infiq inbidel ukoll?” Dr. Said li f’kull kriżi, jeżistu wkoll l-opportunitajiet. Qal li kumpaniji u negozji żgħar għandhom riżorsi limitati, kapaċi jkunu ferm iżjed flessibbli biex jaddattaw għal realtajiet ġodda. Dr. Said qal li dan huwa iż-żmien ideali biex in-negozji jesprimentaw b’modi ġodda ta’ kommunikazzjoni u marketing li jistgħu jgħinuhom jegħelbu s-sfidi u jkampaw mal-kriżi.